Okresná prokuratúra Galanta 
Obrancov mieru 2, 924 29 Galanta 1

Sp. zn. : 3 Pv 737/13/2202	Galanta, 24.2.2014
EEČ : 2-17-73-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka XXXXX, nar. 17. 09. 1997 a XXXXX, nar. XXXXX, ktoré boli zverené do osobnej starostlivosti otca XXXXX, nar. XXXXX XXXXX, trvale bytom XXXXX, XXXXX zanedbala svoju zákonnú povinnosť prispievať na výživu svojich detí aj napriek skutočnosti, že k tomu bola rozsudkom Okresného súdu Galanta v konaní pod číslom XXXXX, ktorý nadobudol vykonateľnosť dňom 16. 05. 2013 zaviazaná prispievať sumou 30,- Eur mesačne na každé dieťa a to vopred k rukám otca, vždy do 15. dňa toho ktorého  mesiaca, pričom svoju vyživovaciu povinnosť si v období od mesiaca máj 2013 až doposiaľ vôbec nesplnila, čím jej vznikol dlh na výživnom vo výške 300,- Eur,

lebo zanikla trestnosť činu

Odôvodnenie:
Poverený príslušník PZ Okresného riaditeľstva PZ Galanta, obvodné oddelenie Galanta sp. zn. ORP-XXXXX zo dňa 10.10.2013 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1 Trestného zákona, ktorého sa mala obvinená dopustiť na tom skutkovom základe, ako je uvedené vo výrokovej časti tohto uznesenia.

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotnej obvinenej, výpoveďou otca XXXXX, ako aj listinnými dôkazmi.  

	Z podaného trestného oznámenia zo dňa 13.09.2013, výsluchu oznamovateľa XXXXX v procesnom postavení svedka – poškodeného vyplýva, že obvinená si neplnila svoju vyživovaciu povinnosť na svoju dcéru XXXXX a syna XXXXX od mesiaca máj 2013 až do mesiaca september 2013 vôbec a v mesiacoch október 2013 až január 2014 len čiastočne (vždy po 50 ,- Eur), hoci bola k plneniu svojej vyživovacej povinnosti zaviazaná rozsudkom Okresného súdu Galanta č. k. XXXXX zo dňa 16.05.2013 a to mesačne sumou 30,- Eur na každé maloleté dieťa vždy do 15. dňa toho ktorého mesiaca vopred k rukám otca dieťaťa. Celková suma nezaplateného výživného za uvedené obdobie je teda 340,- Eur. 

Obvinená XXXXX vo svojej výpovedi zo dňa 21.10.2013 uviedla, že si je vedomá svojej vyživovacej povinnosti a vie, že má dlh na výživnom voči svojim deťom a uviedla, že dlžné výživné doplatí. K úhrade dlhu na výživnom boli do vyšetrovacieho spisu predložené  kópie príkazu na vklad hotovosti vo výške 245,- Eur na účet XXXXX zo dňa 5.2.2014, príkazu na vklad hotovosti vo výške 95,- na účet XXXXX zo dňa 5.2.2014 preukazujúce zaplatenie dlhu na výživnom vo výške 340,- Eur XXXXX. 

Dňa 13.02.2014 poškodený XXXXX, potvrdil, že obvinená svoj dlh na výživnom vo výške 340,- Eur uhradila.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinená svojím konaním splnila podmienky uvedené v ustanovení § 86 ods. 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka